Bereníke (Rauðahafi)

Bereníke eða Bereníke Troglodytika eða Baranis var fornegypsk hafnarborg við Rauðahaf, um 825 km sunnan við Súes og 260 km austan við Aswan. Borgin var stofnuð af Ptólemajosi 2. árið 275 f.Kr. sem nefndi hana eftir móður sinni, Bereníke 1. Þar var náttúruleg höfn sem var bætt með mannvirkjum. Næsta tenging við Nílarfljót var Koptos (nú Qift) 11 dagleiðir frá. Egyptar reistu brynningarstöðvar á leiðinni sem lá fyrst í vestur yfir eyðimörkina, og svo í suður eftir ströndinni. Á tímum Rómaveldis var gerður þangað vegur, Via Hadriana, frá Antinóúpólis við Níl. Eftir 6. öld var borgin yfirgefin og síðan þá hefur höfnin fyllst af sandi.

Bereníke var einn af helstu áfangastöðum Indlandshafsverslunarinnar milli Miðjarðarhafsins og Indlands á tímum Rómaveldis. Fornleifauppgreftir hafa fundið leifar af tekki í byggingum, svartan pipar og aðra gripi sem eru upprunnir á Indlandi, auk áletrana á sanskrít. Árið 2022 fannst þar 72 cm há Búddastytta í Gandarastíl frá 1. eða 2. öld, líklega gerð í Alexandríu eða Bereníke sjálfri.

 Tilvísanir 

Flokkur:Egyptaland hið forna
Flokkur:Rómaveldi
Flokkur:Indlandshafsverslunin